Udlejer skal have lejers samtykke til at behandle lejerens CPR-nummer, hvis udlejer ønsker at registrere dette i forbindelse med indgåelse af lejekontrakten, fx med den begrundelse, at udlejer muligvis kan få brug for det i forbindelse med en senere inkassosag eller anden retsforfølgning.
Et samtykke er kun gyldigt, hvis det er afgivet udtrykkeligt, frivilligt, specifikt, informeret og hvis det er udtryk for en utvetydig viljestilkendegivelse.
Dette betyder blandt andet, at udlejer ikke må betinge lejekontrakten af, at lejer giver samtykke, fx ved at anføre i lejekontrakten, at ”lejer ved sin underskrift giver samtykke til…”. Samtykket skal derfor gives i en særskilt erklæring, som skal udformes som et tillæg til lejekontrakten, og lejer skal frit og uden konsekvenser kunne afvise at give samtykket.
Det betyder også, at lejer blandt andet skal oplyse lejeren om det konkrete formål med behandlingen, og at udlejer ikke må indhente et generelt samtykke til behandling af personoplysninger.
Herudover er det vigtigt at være opmærksom på, at udlejer skal have særskilt samtykke til at videregive lejers CPR-nummer til tredjeparter, herunder fx til udlejers advokat eller de øvrige lejere i en ejendom som led i udlejers efterlevelse af reglerne om tilbudspligt i forbindelse med salg af ejendommen, eller til en elleverandør med henblik på at lejeren skal oprettes som kunde hos elleverandøren. Dette gælder dog kun, hvis ikke udlejer har et andet lovgrundlag for at videregive CPR-nummeret i det konkrete tilfælde.